**Τίτλος διατριβής:** Συγκριτική μελέτη των αλληλεπιδράσεων μητέρας-νηπίου στην περίπτωση των παιδιών με Διαταραχή Αυτιστικού Φάσματος (ΔΑΦ) και των παιδιών με Διαταραχή Ελλειμματικής Προσοχής-Υπερκινητικότητα (ΔΕΠ-Υ)

**Υποψήφια Διδάκτωρ:** Λευκαδίτη Ευσταθία

ΠΕΡΙΛΗΨΗ

Σκοπός της παρούσας διατριβής είναι η διερεύνηση των αλληλεπιδράσεων που αναπτύσσονται ανάμεσα στα νήπια με ΔΑΦ, τα νήπια με ΔΕΠ-Υ και τις μητέρες τους, σε σύγκριση τόσο μεταξύ τους όσο και με ομάδα ελέγχου τυπικά αναπτυσσόμενων (ΤΑ) νηπίων. Στα πλαίσια των σύγχρονων θεωρητικών προσεγγίσεων για τις γενετικές και νευροαναπτυξιακές διαταραχές, σύμφωνα με τις οποίες, οι πρώιμες αλληλεπιδράσεις κατά την βρεφική και νηπιακή ηλικία ανάμεσα στα παιδιά αυτά και τους βασικούς φροντιστές τους επηρεάζουν σημαντικά την εξέλιξη των διαταραχών αυτών και την έκβαση των δυσκολιών των παιδιών, θα επιχειρηθεί η χαρτογράφηση αυτών των αλληλεπιδράσεων προκειμένου να εντοπιστούν τα λειτουργικά και δυσλειτουργικά χαρακτηριστικά τους. Λόγω της νευροπλαστικότητας του εγκεφάλου κατά τη διάρκεια της βρεφικής και νηπιακής ηλικίας, εκτιμάται ότι η ποιότητα αυτών των αλληλεπιδράσεων συμβάλλει σημαντικά είτε στην παγίωση και επιδείνωση νευροαναπτυξιακών ελλειμμάτων είτε στην ενίσχυση και «ομαλοποίηση» ελλειμματικών εγκεφαλικών δομών. Το δείγμα της έρευνας θα αποτελείται από 10 ζεύγη μητέρων-νηπίων με ΔΑΦ (επιπέδου 1), 10 ζεύγη μητέρων-νηπίων με ΔΕΠ-Υ (συνδυασμένη παρουσία) και 10 ζεύγη μητέρων-ΤΑ νηπίων. Η ηλικία των νηπίων προσδιορίζεται μεταξύ 36 και 60 μηνών και τα νήπια θα είναι αντιστοιχισμένα ως προς τη χρονολογική και νοητική τους ηλικία. Η έρευνα συνδυάζει τόσο την ποσοτική όσο και την ποιοτική μεθοδολογία. Θα πραγματοποιηθούν δύο επισκέψεις στο σπίτι της κάθε οικογένειας. Στην πρώτη επίσκεψη θα χορηγηθούν στις μητέρες τα εξής: α) Ένα ερωτηματολόγιο για τη συγκέντρωση δημογραφικών πληροφοριών για το παιδί και την οικογένεια, β) Η Λίστα Ελέγχου Παιδικής Συμπεριφοράς (CBCL), γ) Η Κλίμακα Αξιολόγησης της ΔΕΠ-Υ (ADHDΤ), δ) H Κλίμακα Αξιολόγησης του Παιδικού Αυτισμού (CARS), ε) H Κλίμακα Γονεϊκού Στρες (PSI), στ) Η Κλίμακα Symptom Checklist-90 (SCL-90), ζ) Η Κλίμακα Γονικής Επάρκειας (Parenting Self-Agency Measure) και η) Το ερωτηματολόγιο Γονεϊκής Τυπολογίας (PSDQ). Επίσης θα χορηγηθεί στα παιδιά η κλίμακα νοητικής ανάπτυξης WPPSI-III για την αντιστοίχηση των ομάδων ως προς το νοητικό επίπεδο. Θα πραγματοποιηθεί μαγνητοσκόπηση σε συνθήκες ελεύθερου παιχνιδιού στο σπίτι του παιδιού (νατουραλιστική διαδικασία) στη βάση ενός δομημένου σεναρίου καθώς και ημιδομημένες συνεντεύξεις με τις μητέρες τους. H ανάλυση των δεδομένων της μαγνητοσκόπησης θα πραγματοποιηθεί με τη βοήθεια του ειδικού ψηφιακού προγράμματος ELAN. Αναμένεται ότι οι αλληλεπιδράσεις ανάμεσα στις πειραματικές ομάδες και την ομάδα ελέγχου θα διαφοροποιούνται μεταξύ τους τόσο ως προς την ποιότητα όσο και ως προς το είδος και τη διάρκεια της επικοινωνίας. Τα ευρήματα από την εν λόγω έρευνα θα μπορούν να αξιοποιηθούν σε κλινικό επίπεδο για τον σχεδιασμό και την εφαρμογή προγραμμάτων πρώιμης παρέμβασης για οικογένειες με παιδιά με ΔΕΠ-Υ και οικογένειες με παιδιά με ΔΑΦ, εστιασμένα στην εκπαίδευση των γονέων.

**Λέξεις κλειδιά:** Διαταραχή Αυτιστικού Φάσματος, Διαταραχή Ελλειμματικής Προσοχής-Υπερκινητικότητα, πρώιμες αλληλεπιδράσεις, πρώιμη παρέμβαση, δευτερογενής πρόληψη